HR Službeni list Europske unije C 410/12

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

2014/C 410/07

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2)

„FRÄNKISCHER GRÜNKERN”

EZ br.: DE-PDO-0005-01144 – 7.8.2013.

ZOZP ( ) ZOI ( X )

1. Naziv

„Fränkischer Grünkern”

2. Država članica ili treća zemlja

Njemačka

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6.: Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Fränkischer Grünkern osušeno je zrno pira (Triticum spelta), vrste pšenice, a žanje se nedozrelo. Pir se žanje kada je na početku stanja mliječne zrelosti. Potom se suši, tradicionalno nad vatrom od bukovine, čime se konzervira i poprima svoju tipičnu aromu. Svaka skupina zrna „Fränkischer Grünkern” razvrstava se u jedan od tri moguća stupnja kvalitete. Sorta I. sadržava najmanje 80 %, sorta II. najmanje 70 % i sorta III. najmanje 60 % maslinastozelenog zrna. Osim okusa, kriteriji kvalitete obuhvaćaju maslinastozelenu boju, strukturu zrna te nedostatak nečistoća u obliku drugih vrsta pšenice, divlje zobi i sjemenki korova. Udio vlage iznosi najviše 13 %.

3.3. Sirovine (samo za prerađene proizvode)

Za uzgoj zrna „Fränkischer Grünkern” smije se upotrebljavati isključivo pir sorte „Bauländer Spelz”.

3.4. Hrana za životinje (samo za proizvode životinjskog podrijetla)

—

3.5. Posebni proizvodni postupci koji se moraju provesti na određenom zemljopisnom području

Cijeli postupak proizvodnje – od uzgoja, proizvodnje i prerade zrna „Fränkischer Grünkern” – dakle sijanje, žetva i sušenje, mora se odvijati u ograničenom zemljopisnom području.

3.6. Posebna pravila za rezanje, ribanje, pakiranje itd.

—

3.7. Posebna pravila o označivanju

Zrno „Fränkischer Grünkern” mora se označiti zajedno sa simbolom Unije kao „Fränkischer Grünkern” u svim fazama stavljanja na tržište. Na oznaci se mora naznačiti i ime i adresa proizvođača. Može se navesti i registarski broj u udruzi za zaštitu.

4. Sažeta definicija zemljopisnog područja

Zemljopisno područje obuhvaća okruge Hohenlohekreis, Main-Tauber-Kreis i Neckar-Odenwald-Kreis u Baden-Württembergu te okruge Miltenberg i Würzburg u Bavarskoj.

5. Povezanost sa zemljopisnim područjem

5.1. Posebnosti zemljopisnog područja

Veliki dijelovi područja uzgoja protežu se u suhoj zoni s malo oborina u regiji Odenwald, uglavnom na padinama i oranicama plitkog tla koje još nije pogodno za uzgoj pšenice s indeksom od 20/25 i koje se dijelom mora smatrati „područjem s nepovoljnim prirodnim uvjetima”. U zemljopisnom području prevladava vapnenačko tlo izloženo vremenskim nepogodama. Prosječna godišnja temperatura iznosi 8,4 °C, a godišnje padaline 770 mm. Poljoprivrednici se ovdje od pamtivijeka bave uzgojem pira na plitkom, kamenastom tlu, na kojemu više ne uspijeva ozima pšenica. Područje „Bauland” u regiji Baden središte je zemljopisnog područja koje je najvažnije tradicionalno područje uzgoja zrna „Fränkischer Grünkern” na svijetu. Nigdje drugdje ne postoji već stoljećima stara tradicija uzgoja pira u svrhu proizvodnje zrna „Fränkischer Grünkern”, a očuvala se do danas. Poljoprivrednici već generacijama u tom zemljopisnom području žanju pir, posebno ugrožen nepovoljnim vremenskim uvjetima, u stanju mliječne zrelosti, ispod drveća, na rubovima oranica i duž putova te ga potom suše.

Za dobivanje zrna „Fränkischer Grünkern” iz pira koji je u stanju mliječne zrelosti potrebno je uložiti velik napor i trud. Iziskuje se velika stručnost, mnogo fizičkog napora i iznimna pažnja te stoga uspijeva samo na manjim poljoprivrednim gospodarstvima tradicionalnim načinom rada u zajednici. Tradicionalan način sušenja nad vatrom od bukovine održao se do danas. Ubrano se zrno suši tako da se kroz njega pušta zrak na oko 120 °C do 150 °C. Važno je da dim tvrdog drveta u potpunosti prođe kroz zrno i pritom mu podari njegov tradicionalni okus. Tradicionalan način ručnog sušenja s pomoću peći s perforiranim limom rijetko se prakticira. Niz peći za sušenje zrna „Fränkischer Grünkern” pod spomeničkom zaštitom duž poljskog puta na južnom rubu grada Walldürn-Altheima (u okrugu Neckar-Odenwald) svjedok je značenja koje je zrno „Fränkischer Grünkern” u prošlosti imalo za mjesno stanovništvo. Do današnjeg dana postupak sušenja nije samo stvar temperature, već iziskuje istančan osjećaj i dovoljno iskustva. Tehničko znanje mjesnog stanovništva o uzgoju i proizvodnji zrna „Fränkischer Grünkern” prenosi se iz naraštaja u naraštaj.

Istodobno je južna Njemačka i tradicionalno tržište za zrno „Fränkischer Grünkern”. Zrno se prvi put spominje još u 17. stoljeću, i to u obračunima skladištenja ili seoskim i mjesnim poreznim i kamatnim evidencijama. Zrno „Fränkischer Grünkern” u zemljopisnom se području uzgaja već od sredine 18. stoljeća i prodaje se pod nazivom „zeleno zrno”. Od sredine 19. stoljeća njime se sve više počinje trgovati. Tome su pridonijeli židovski trgovci u regiji koji su poticali uzgoj zrna, ali i prisutnost važnih tržišta. Za procvat trgovine zrnom „Fränkischer Grünkern” uvelike su zaslužni regionalni kupci, poput poduzeća Knorr iz obližnjeg Heilbronna, koje još od 1870-ih upotrebljava brašno od zrna „Fränkischer Grünkern”.

5.2. Posebnosti proizvoda

Zrno „Fränkischer Grünkern” odlikuje se ravnomjernom staklastom strukturom i bojom te jakim, pikantnim okusom bukovine i orašastom aromom. Tanko i usko zrno ima tzv. čvrsta glutenska svojstva, koja pri sušenju daju orašastu aromu. Sortu „Bauländer Spelz” od 1960. obvezno moraju upotrebljavati članovi Udruženja franačkih uzgajivača zrna „Fränkischer Grünkern” jer se odlikuje najboljom aromom i staklastim izgledom. „Bauländer Spelz” odobren je već 1958., što ga čini jednom od najstarijih odobrenih sorti pira. Znanstvenim je istraživanjima dokazano da je ta sorta, tipična i rasprostranjena na zemljopisnom području, posebno pogodna za uzgoj zrna „Fränkischer Grünkern” jer stvara čvrstu ljusku i zrno, što dolazi do izražaja pri sušenju, u osjetljivoj fazi kada je zrno u stanju mliječne zrelosti. Ta snažna i nezahtjevna sorta odlično se prilagodila posebnim mjesnim i klimatskim uvjetima te u zemljopisnom području nepovoljnom za poljoprivredu ostvaruje prosječan prirod i bez složenijih mjera uzgoja. Znanstvenim istraživanjima nacionalnog instituta za istraživanje žitarica o utjecaju sorte, vremena žetve i sušenja na kvalitetu zrna „Fränkischer Grünkern” dokazalo se da sorta „Bauländer Spelz” u pogledu postupka sušenja radi dobivanja ravnomjerne staklaste strukture i boje te u pogledu aromatičnog okusa i dobivanja zrna „Fränkischer Grünkern” ima prednost pred drugim sortama za uzgoj tog zrna iz ograničenog zemljopisnog područja (Zwingelberg & Münzing, „Grünkern – Einfluss von Sorte, Erntezeitpunkt und Darre auf die Qualitätseigenschaften”, 1991., str. 21.). Osim toga, ta autohtona sorta stvara veoma čvrsto zrno uz opću ispodprosječnu masu tisuću zrna koja pogoduje ujednačenom postupku sušenja, što stvara ravnomjernu staklastu strukturu i boju te se zbog dobrog prinosa pokazala posebno pogodnom za uzgoj zrna „Fränkischer Grünkern”.

5.3. Uzročno-posljedična veza između zemljopisnog područja i kvalitete ili karakteristika proizvoda (za ZOI), odnosno specifične kvalitete, ugleda ili drugih karakteristika proizvoda (za ZOZP)

Kvaliteti i karakterističnim svojstvima zrna „Fränkischer Grünkern” uglavnom pridonose zemljopisni uvjeti na području podrijetla, uključujući prirodne i ljudske čimbenike. Posebno međudjelovanje značajki tla i klimatskih uvjeta na zemljopisnom području u kombinaciji sa sortom „Bauländer Spelz” proizvodu daje posebna svojstva.

Lokalno znanje, stoljetna tradicija uzgoja, obrada i proizvodnja zrna „Fränkischer Grünkern”, a posebno vještina potrebna pri žetvi i obradi čine jedinstvena i priznata organoleptična svojstva proizvoda. Kako bi se sačuvala kulinarska kulturna baština regije Bauland, Zaklada spore hrane za biološku raznolikost uključila je 2010. zrno „Fränkischer Grünkern” u međunarodnu zajednicu „Presidio”.

„Fränkischer Grünkern” dio je kvalitetne gastronomske ponude u regiji i izvan nje. Njegovu važnost za franačku kuhinju dokazuju brojni recepti koji se prenose iz naraštaja u naraštaj, a najstariji od njih datira iz 1821. Aktivnosti povezane s „Baulandskim zlatom”, primjerice festival „Fränkischer Grünkern” u Kupprichhausenu koji se održava od 1978. ili oko 100 km duga biciklistička staza „Fränkischer Grünkern” obogaćuju kulturni život regije.

Prirodni uvjeti i ljudski čimbenici, poput vremena žetve ili postupka sušenja, utječu na svojstva proizvoda na način koji ne bi bio moguć u drugim regijama. Posebni klimatski uvjeti i značajke tla tog zemljopisnog područja u kombinaciji sa sortom „Bauländer Spelz”, tipičnom za to područje, te u tom području razvijena tehnika sušenja zrna omogućuju proizvodnju visokokvalitetnog proizvoda kojom se stvara održiva djelatnost u mjestima s inače nepovoljnim prirodnim uvjetima, a čovjekovim se znanjem prilagođava zemljopisnim uvjetima.

Upućivanje na objavu specifikacije

(članak 5. stavak 7. Uredbe (EZ) br. 510/2006 (3))

https://register.dpma.de/DPMAregister/geo/detail.pdfdownload/40685

(1) SL L 343, 14.12.2012., str. 1.

(2) SL L 93, 31.3.2006., str. 12. Zamijenjena Uredbom (EU) br. 1151/2012.

(3) Vidjeti bilješku 2.